Zvonimir Furtinger

**Zvonimir Furtinger** (* Zagreb, 1912. - † Zagreb, 1986.), bio je hrvatski radijski novinar, scenarist, prevoditelj, književnik i pisac znanstvene fantastike.

## Biografija
Nakon srednje škole koju je završio u Zagrebu, studirao je historiju i arheologiju, ali je studij napustio za vrijeme velike ekonomske krize 1930-ih. Zatim se prihvaćao kojekakvih poslova samo da preživi; bio je grobar, šef reklamnog biroa, čak i član egipatske mađioničarske grupe koja je krstarila Bliskim Istokom. Po povratku u Zagreb postaje grafički radnik, pa suvlasnik jednog rudnika lignita, pa direktor kina. Točno na prvi dan rata 6. aprila 1941. dobio je prvi pravi posao, - kao službenik u tzv *kartel birou* Jugoslavenskih željezara.

Već zarana postao je pasionirani radio amater i ljubitelj znanstvene fantastike, koja se tad tek počela pojavljivati. 
Svoj prvi pustolovno-fantastični roman *Crveni duh*, napisao je u tandemu sa Stankom Radovanovićem 1926. Roman je izlazio u svescima koji su se prodavali na novinskim kioscima, ali ga publika nije baš kupovala. U tandemu sa Stankom Radovanovićem neposredno pred Drugi svjetski rat napisao je znanstvenofantastični roman *Majstor Omega osvaja svijet*, koji je izlazio u nastavcima u Zagrebačkom listu.

Po završetku Drugog svjetskog rata u jesen 1945. dobija posao na Radio Zagrebu, na kojem radi kao novinar, redatelj, scenarist, i autor radijskih emisija. Usput se prihvaća i drugih poslova, te radi kao muzičar, pjevač, foto reporter. Za radio je napisao mnoge radio-drame, uglavnom detektivskog žanra. Taj žanr mu je osobito ležao te je objavio niz detektivskih romana, pod raznim pseudonima (jedan od najdražih bio mu je *Ben Hunter*). Tad je počeo pisati scenarije za radio drame i stripove (*Kroz minula stoljeća* i *Herlock Sholmes, majstor maske*). No bavio se i ozbiljnijom literaturom, preveo je i adaptirao Shakespearevu *Komediju zablude* (čak je za nju priredio i muzičke dionice).

Znanstvenoj fantastici se ponovno vratio 1959. tad je u tandemu sa Mladenom Bjažićem napisao roman *Osvajač 2 se ne javlja*. Odmah nakon toga 1960. opet s Bjažićem objavljuje *Zagonetni stroj profesora Kružića*. Iste godine objavljuje i *Varamunga, tajanstveni grad* (kao roto roman), neke i pod pseudonimom B. F. Depolis. Svoj najuspjeliji SF roman *Svemirsku nevjestu* (Epoha, Zagreb) napisao je u tandemu sa starim suradnikom Bjažićem - 1962. Iste godine izlazi im *Tajna stare opeke*, a 1963. *Lažni kurir*, roman s tematikom narodno oslobodilačke borbe. Zatim 1965. izdaju SF roman *Mrtvi se vraćaju*, a nakon pauze od šest godina izdaju SF roman *Ništa bez Božene* 1971. godine.

Furtinger i Bjažić, bili su odličan tandem, koji su svoje SF romane pisali u maniri klasičnih detektivskih romana, u kojima se rješenja istraga ne nalaze u realnom, već u fantastičnom. Njihovi romani su puni humora, uvijek su ironični prema svojim junacima - koji rješenje zagonetke nikako nisu u stanju otkriti sve do samog kraja.

Pred sam kraj života 1982. Furtinger je dobio Nagradu SFERA za životno djelo na području znanstvene fantastike.

U januaru 2011. društvo SFera objavilo je Furtingerove sabrane SF novele u knjizi *Psihophor*, koja sadržava i kratki SF roman *Vila na otoku*, Knjigu je priredio pisac i urednik znanstvene fantastike Aleksandar Žiljak.
## Djela
### SF Romani
* *Crveni duh*, koator Stanko Radovanović - roman, 1926.
* *Majstor Omega osvaja svijet*, koator Stanko Radovanović - roman, 1941.
* *Osvajač 2 se ne javlja*, koator Mladen Bjažić - roman, 1959.
* *Zagonetni stroj profesora Kružića*, koator Mladen Bjažić - roman, 1960.
* *Varamunga - tajanstveni grad*, koator Mladen Bjažić - roman, 1960.
* *Svemirska nevjesta*, koator Mladen Bjažić - roman, 1960.
* *Mrtvi se vraćaju*, koator Mladen Bjažić - roman, 1965.
* *Ništa bez Božene*, koator Mladen Bjažić (drugo izdanje stroja prof. Kružića) - roman, 1973.
* *Vila na otoku*, izvorno serijalizirano u *Plavom vjesniku* 1960-ih, štampano u knjizi *Psihophor*, 2010.
### Scenariji za stripove
* *Fix i Fox, Lupo*, 1955. - crtež: Jules Radilović / Rolf Kauka 
* *Izumi i otkrića*, 1956. - crtež: Jules Radilović / Rolf Kauka 
* *Kroz minula stoljeća*, 1956. - crtež: Jules Radilović / Plavi vjesnik 
* *Izviđačke pustolovine*, 1956. - crtež: Jules Radilović / Plavi vjesnik 
* *Nana Sahib*, 1957. - crtež: Jules Radilović / Plavi vjesnik
* *Ofir, čarobni grad*, 1957. - crtež: Jules Radilović / Plavi vjesnik 
* *Sjena*, II dio, 1960. - crtež: Jules Radilović / Plavi vjesnik
* *Gospodar električnih sila*, 1960. - crtež: Jules Radilović / Plavi vjesnik
* *Čovjek koji je volio zvijezde*, 1960. - crtež: Jules Radilović / Plavi vjesnik
* *Pavel Biri*, -crtež: Žarko Beker, 1960. / Plavi vjesnik
* *Zaviša*, - crtež: Žarko Beker , 1960.-1967. / Plavi vjesnik 
* *Afričke pustolovine*, 1962. - crtež: Jules Radilović / Plavi vjesnik 
* *Din Kol*, 1964. - crtež: Jules Radilović / Plavi vjesnik 
* *Herlock Sholmes, kralj maske*, 1966. - crtež: Jules Radilović / Plavi vjesnik
* *Jaimie Mc Pheeters putuje na istok*, 1969. - crtež: Jules Radilović / Studio 
* *Herlock Sholmes, kralj maske*, 1972. - crtež: Jules Radilović / Strip art 
### Prijevodi
* Milan Ryzl: *Parapsihologija* (s njemačkoga) - Zagreb, Prosvjeta, 1979. - 287 str. 
## Izvori

## Vanjske veze
* “ABC tehnike”, br. 199, I. 1977., Zvonimir Furtinger: Eksperiment profesora Hulla